## Odluka Ustavnog suda Republike Hrvatske broj U-I-130/1997 od 24

### NN 78/1999 (23.7.1999.), Odluka Ustavnog suda Republike Hrvatske broj U-I-130/1997 od 24

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Mladen Žuvela, dopredsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, Ivan Marijan Severinac i Milan Vuković,
odlučujući o zahtjevu Općine Velika Ludina, za ocjenu ustavnosti zakona,
na sjednici održanoj dana 24. lipnja 1999. godine, donio je sljedeću

## **ODLUKU**

1. Odbija se zahtjev za ocjenu ustavnosti glave III. članka 8. broj
10 (Popovača), Zakona o područjima županija, gradova i općina u Republici
Hrvatskoj ("Narodne novine", broj 10/97).

2. Ova odluka objavit će se u "Narodnim novinama".

Obrazloženje

Općina Velika Ludina, zastupana po načelniku općine Josipu Petiru, podnijela
je ovom Sudu, temeljem odredbe članka 13. Ustavnog zakona o Ustavnom sudu
Republike Hrvatske ("Narodne novine", broj 13/91 - nastavno: Ustavni zakon),
zahtjev za ocjenu ustavnosti glave III. točke 8. broj 10 (Popovača), Zakona
o područjima županija, gradova i općina u Republici Hrvatskoj ("Narodne
novine", broj 10/97 - nastavno: Zakon) u dijelu kojim je propisano da naselje
Donja Vlahinička pripada Općini Popovača.

Podnositelj zahtjeva smatra da je izdvajanje naselja Donja Vlahinička
iz područja Općine Velika Ludina i pripajanje Općini Popovača, provedeno
protivno članku 129. Ustava Republike Hrvatske, budući da nije pribavljeno
mišljenje stanovništva tog područja, uz navođenje kako je područje Donja
Vlahinička dio katastarske općine Grabov Potok koja se navedenom podjelom
dijeli na dva dijela time da granice između dviju općina ne idu granicama
rubnih katastarskih općina što je pravilo uređenja granica između općina.

Zahtjev nije osnovan.

Člankom 129. Ustava Republike Hrvatske određeno je da se područje jedinica
lokalne samouprave - kotara, općine ili grada određuje zakonom, nakon što
se prethodno pribavi mišljenje stanovnika tog područja.

Zakonom o područjima županija, gradova i općina u Republici Hrvatskoj
("Narodne novine", broj 90/92, 2/93, 10/94 i 29/94 - nastavno: Zakon iz
1992.), određena su područja jedinica lokalne samouprave i uprave, kao
i postupak za promjenu tih područja.

Odredbom članka 9. navedenog Zakona propisano je da inicijativu za promjenu
područja županije, grada ili općine mogu dati predstavnička tijela jedinica
lokalne samouprave po prethodno pribavljenom mišljenju stanovništva na
području za koje se promjena traži.

Odredbom članka 10. istog Zakona određeno je da pravo predlaganja promjena
područja grada odnosno općina imaju građani s prebivalištem na tom području
i to najmanje jedna trećina građana s prebivalištem na području za koje
se promjena - izdvajanje, spajanje ili ukidanje - traži, time da su prethodno
dužni pribaviti mišljenje predstavničkog tijela jedinice lokalne samouprave
tog područja.

Prema članku 11. Zakona o prijedlozima za promjenu područja jedinica
lokalne samouprave i uprave odlučuje Zastupnički dom Sabora Republike Hrvatske.

Odredbom članka 6. Zakona o lokalnoj samoupravi i upravi ("Narodne novine",
broj 90/92, 94/93 i 117/93) propisano je i to da se područja općina, gradova
i županija i promjene tih područja, uz druga važna pitanja, uređuju posebnim
zakonom. Ta područja mogu se odrediti nakon što bude pribavljeno mišljenje
stanovnika tog područja.

U konkretnom slučaju, nakon što su pribavljeni odgovori Vlade Republike
Hrvatske, župana Sisačko-moslavačke županije i očitovanje općinskog načelnika
Općine Popovača, cjelovitom analizom dokumentacije u predmetu i citiranih
ustavnih i zakonskih odredaba, ovaj je Sud utvrdio sljedeće:

Zakonom iz 1992. godine, koji je stupio na snagu 30. prosinca 1992.
godine, ustanovljena je općina Velika Ludina, u sastavu koje su bila sljedeća
naselja: Donja Vlahinička, Gornja Vlahinička, Grabov Potok, Katoličko Selišće,
Kompatov, Ludinica, Klade, Okoli, Ruškovica, Velika Ludina i Vidrenjak.

Inicijativa za promjenu područja općine Velika Ludina i to na način
da se naselje Donja Vlahinička izdvoji iz sastava općine Velika Ludina
i pripoji općini Popovača počinje još od 29. studenoga 1992. godine, kada
je u Mjesnoj zajednici Donja Vlahinička održan Zbor građana, pa nadalje
do pisanja peticije Zastupničkom domu Hrvatskoga državnog sabora za promjenu
područja općine (13. siječnja 1993. godine), pa sve do 2. siječnja 1995.
godine, kada se na Zboru građana Mjesnog odbora Donja Vlahinička od 114
kućanstava za pripajanje općini Popovača izjasnilo 112 kućanstava, potvrdivši
i ranije iskazanu volju.

Dakle, prihvaćanjem amandmana u pravcu izdvajanja naselja Donja Vlahinička
iz općine Velika Ludina i pripajanje općini Popovača te njegovim prihvaćanjem
i izglasavanjem, područno ustrojstvo usklađeno je s ranije izraženom voljom
građana.

Također, nije osnovan navod podnositelja zahtjeva glede uređenja granica
između općina, s obzirom da je odredbom članka 7. stavka 2. Zakona iz 1992.
propisano u slučaju da se granice područja rubnih katastarskih općina ne
podudaraju s granicama rubnih naselja, odnosno mjesta koja ulaze u sastav
općina, odnosno gradova, granice općina, odnosno gradova, idu granicama
područja rubnih naselja prikazanih u službenoj evidenciji prostornih jedinica.

Ustavni sud Republike Hrvatske je utvrdio da predlagatelj Zakona prihvaćanjem
amandmana na način na kakav je to u konkretnom slučaju učinio, time nije
povrijedio odredbu članka 129. Ustava Republike Hrvatske, već naprotiv
prihvaćanjem mišljenja građana navedenog naselja prije njegova izdvajanja
iz jedne općine i pripajanja drugoj općini (iz općine Velika Ludina u općinu
Popovača, obje u sastavu Sisačko-moslavačke županije), je postupljeno u
duhu navedene ustavne norme, pa slijedom toga osporavana odredba Zakona
iz 1997. godine, po ocjeni ovog Suda, nije suprotna Ustavu Republike Hrvatske.

Poradi toga je odlučeno kao u točki I. izreke.

Odluka o objavi (točka II. izreke) temelji se na odredbi članka 20.
stavka 1. Ustavnog zakona.

Broj: U-I-130/1997
Zagreb, 24. lipnja 1999.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Odluka, NN 78/1999-1407